钦定古今图书集成/历象汇编/庶征典/第008卷 > 子华子 > 《北宫意问》
## 钦定古今图书集成/历象汇编/庶征典/第008卷 > 子华子 > 《北宫意问》

北宫意问曰：“上古之世，天不爱其宝，是以日月淑清
而扬光，五星循晷而不失其次，凤凰至，蓍龟兆，甘露
下，竹实满，流黄出，朱草生。敢问何所修为而至于是
也？”子华子曰：“异乎吾所闻，夫祯祥瑞应之物，有之足
以备其数，无之不缺于治也。圣王不识也，君子不道
也，治世所无有也。上古之世，居有以虚，宰多以少，所”
以同于人者，用舍也；所以异于人者，神明也。神明之
运，其由也甚微，其效也甚径。与变相荡迁，与化相推
移，阴阳不能更，四序不能亏。洞于纤微之域，通于恍
惚之庭。挹之而不冲，注之而不满，彼其视凤凰麒麟
也；豢牢之养尔，彼其视醴液甘露也；甽浍之写尔，彼
其视芝房竹实。凡草木之异者，畦圃之毓尔。彼其视
玉石瓌怪，凡种种之族者，箧袭之藏尔。故曰：圣王不
识也，君子不道也，治世所无有也。昔者有虞氏弹五
弦之琴，以歌《南风》之诗，而光被四表，格于上下。周公
之佐成王也，希膳不彻于前，钟鼓不解于悬，而歌雍
咏勺，六服承德，凡祯祥瑞应之物，有之足以备其数，
无之不缺于治。圣王已没，天下大乱，父子质性，君臣
失纪，未有甚于今日也。然且日月星辰，衡陈于上，与
治世同焉而已矣。故曰：“天道远，人道迩。”待蓍龟而袭
吉，福之未也，颠蹶望拜而谒焉，其待则薄矣。故圣王不识也，君子不道也，治世所无有也。吾恐后世之人
主，方且雎雎盱盱唯此之事，而为人臣者，巧诈诞谲
以容悦于其君，舍其所当治而责成天借，或气然而
数缪也，忽有锺其变者，色泽状貌，非耳目之所属也，
于是奉以为祥，君臣动色，士庶革听，以至作为声歌
而荐之于郊庙，错采缋画而以夸诸其臣民，奄然以
为后世莫我之如也。彼其却数于上世，其所谓豢牢
之养也，甽浍之写也，畦圃之毓也，箧袭之藏也，章章
焉如日星之在上也。乃始矜跂而以为希有之事，夷
世而不可以幸冀者也。甚矣！其亦弗该于帝王之量
者矣。